**dakini stotra**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în slava ochilor tăi noaptea a uitat de-ntuneric

în slava mâinilor tale se-aliniază planetele

când te încrunți se tulbură centura de meteoriți

iar Terra dansează din buric înfiorată

prin tine lumile-și capătă noima

telecomanda Domnului comută-n inima ta

șiruri de fiori bat pas de paradă

însăilând ghirlanda altarului tău

în privirea ta-i ciuperca Hiroshimei

și puterea centralei atomice

râuri de viață și stropi de moarte arunci

fără prezența ta nu se justifică zorii

în tine mă pierd, în tine mă caut

și-n tine-am pierit și prin tine înviu

și-n tine-s cuprins și-n tine se-adună

mirarea și farmecul de-a mai fi viu